Yaponiya Termiz tumani tibbiyot muassasalarida suv ta’minotini yaxshilashga yordamlashadi

BMTning Bolalar jamg‘armasi (YUNISEF) Yaponiya hukumatining 433 ming AQSh dollari miqdoridagi granti doirasida Surxondaryo viloyatining Termiz tumanidagi birlamchi tibbiyot muassasalarida suv ta’minoti, sanitariya va gigiyena tizimini yaxshilash bo‘yicha chora-tadbirlarni amalga oshiradi. Bu haqda «Gazeta.uz»ga YUNICYeFning O‘zbekistondagi vakolatxonasi xabar berdi.
Dastur suv quvurlarini yotqizish, suv uchun rezervuarlar, suv yumshatuvchi va filtrlovchi uskunalarni o‘rnatish, sanitariya-texnik, shuningdek, chiqindilarni yo‘q qilish inshootlarini qurish va rekonstruksiya qilish, elektr energiyasi va issiq suv ta’minoti uchun quyosh batareyalari o‘rnatishni ko‘zda tutadi. Dastur, shuningdek, zamonaviy sanitariya-gigiyena tizimi infratuzilmalaridan doimiy foydalanish va ularga xizmat ko‘rsatishni rivojlantirishni ham qo‘llab-quvvatlaydi.
YUNISEF loyihani 2022 yilning martidan 2023 yil fevraliga qadar amalga oshiradi. Loyiha sharofati bilan Termiz tumanidagi 80 mingga yaqin aholining yettita birlamchi tibbiy-sanitariya muassasalarida takomillashtirilgan sanitariya-gigiyena xizmatlaridan va ishonchli chiqindilarni boshqarish tizimidan foydalanishi uchun imkoniyat yaratishi kutilmoqda. Shuningdek, ularga gigiyena bo‘yicha o‘quv-axborot vositalari ham taqdim etiladi.